ΓΡΑΠΤΗ ΕΡΩΤΗΣΗ P-3865/98

υποβολή: Karin Riis-Jørgensen (ELDR) προς την Επιτροπή

(9 Δεκεμβρίου 1998)

Θέμα: Τήρηση της οδηγίας για τις ζωονόσους

Σύμφωνα με τις προθεσμίες που προβλέπονται στην οδηγία για τις ζωονόσους 92/117/ΕΟΚ(1), η οδηγία αυτή έπρεπε να εφαρμόζεται σε όλα τα κράτη μέλη, γεγονός που δυστυχώς δεν συμβαίνει. Όσο η εν λόγω οδηγία δεν εφαρμόζεται σε όλα τα κράτη μέλη, είναι εξαιρετικά δύσκολο να τίθενται ειδικές απαιτήσεις έναντι των προϊόντων τρίτων χωρών.

Ποιές συγκεκριμένες πρωτοβουλίες έχει αναλάβει η Επιτροπή για να διασφαλίσει την τήρηση της οδηγίας σε ολόκληρη την Κοινότητα;

Δεν θα ήταν δυνατόν να εφαρμοσθεί και στον συγκεκριμένο τομέα ένας "πίνακας επιδόσεων" κατ' αναλογίαν προς αυτόν που εφαρμόζεται για την ενιαία αγορά;

Έχει εξετάσει η Επιτροπή το ενδεχόμενο να ασκήσει προσφυγή στο Δικαστήριο δυνάμει των άρθρων 169 και 171;

Θα μπορούσε να διευκρινίσει η Επιτροπή ποιός ακριβώς είναι ο στόχος που επιδιώκεται στο άρθρο 14 της οδηγίας;

Aπάντηση του κ. Fischler εξ ονόματος της Επιτροπής

(27 Ιανουαρίου 1999)

Το άρθρο 17 παράγραφος 1 της οδηγίας 92/117/ΕΟΚ της 17ης Δεκεμβρίου 1992 για τα μέτρα προστασίας από ορισμένους ζωονόσους και ορισμένους ζωονοσογόνους παράγοντες στα ζώα και τα προϊόντα ζωικής προέλευσης, προκειμένου να αποφευχθούν οι εστίες λοιμώξεων και δηλητηριάσεων που οφείλονται στα τρόφιμα, ορίζει ότι τα κράτη μέλη πρέπει να εφαρμόσουν την οδηγία πριν από την 1η Ιανουαρίου 1994.

Ορισμένες διατάξεις της εν λόγω οδηγίας τροποποιήθηκαν από την οδηγία 97/22/EΚ της 22 Δεκεμβρίου 1997(2) για την οποία η προθεσμία εφαρμογής έληγε την 1η Σεπτεμβρίου 1997. Στην περίπτωση και των δύο οδηγιών, η Επιτροπή, μόλις έληξε η προθεσμία, εκίνησε διαδικασίες επί παραβάσει δυνάμει του άρθρου 169 της συνθήκης ΕΚ κατά των κρατών μελών τα οποία δεν είχαν κοινοποιήσει τα μέτρα εφαρμοφής τους. Μία από τις εν λόγω διαδικασίες οδήγησε σε απόφαση του Δικαστηρίου με την διαπίστωση ότι η Ιταλία δεν εκπλήρωσε την υποχρέωσή της για μεταφορά σε εθνικό επίπεδο της οδηγίας 92/117/EΟΚ.

Προς το παρόν, η Επιτροπή αναμένει ακόμη τα μέτρα μεταφοράς σε εθνικό επίπεδο της οδηγίας 97/22/ΕΚ εκ μέρους της Γαλλίας, της Ιταλίας και των Κάτω Χωρών. Σύμφωνα με τελευταίες πληροφορίες που διαθέτει η Επιτροπή επίκειται η δημοσίευση των εθνικών μέτρων εκ μέρους των εν λόγω κρατών μελών.

Το "Σχέδιο δράσης για την κοινή αγορά"(3) του Ιουνίου 1997 προέβλεπε ότι η πρόοδος για την υλοποίηση της εφαρμογής θα μετριόταν κάθε έξι μήνες σε έναν πίνακα που θα υπέβαλε η Επιτροπή. Για την οδηγία σχετικά με τις ζωονόσους, η Επιτροπή θεωρεί ότι τα υφιστάμενα όργανα επαρκούν για να παρακολουθηθεί η εφαρμογή σε κάθε κράτος μέλος.

Εκτός από τα νομικά αυτά μέτρα, η Επιτροπή ενεθάρρυνε και βοήθησε ενεργώς τα κράτη μέλη στις προσπάθειες που κατέβαλαν για να επιτύχουν τους στόχους της οδηγίας για τις ζωονόσους και για να καταπολεμήσουν τις ζωονοσογόνους ασθένειες στα ζώα. Η χρηματοδότηση για την εξάλειψη και τον έλεγχο των ζωονόσων υπήρξε σημαντική. Η χρηματοδοτική συνδρομή της Κοινότητας για την εξάλειψη και την παρακολούθηση των ζωονοσογόνων ασθενειών στα ζώα καθώς και για τα προγράμματα πρόληψης των ζωονόσων ανήλθε σε 36 εκατ. ευρώ για το 1999. Μεταξύ των μέτρων που έχουν ληφθεί περιλαμβάνεται η ίδρυση κοινοτικών εργαστηρίων αναφοράς για τη σαλμονέλα και για τα επιδημιολογικά χαρακτηριστικά των ζωονόσων, η κοινοποίηση λεπτομερών στοιχείων για τις μεθόδους ανάλυσης στα εθνικά εργαστήρια αναφοράς, η οργάνωση συγκριτικών δοκιμών και η διενέργεια κύκλων κατάρτισης και επιστημονικών εργαστηρίων.

Οι έλεγχοι του γραφείου τροφίμων και κτηνιατρικών θεμάτων αποτελούν ένα σημαντικό μέσο για την αξιολόγηση της εφαρμογής της οδηγίας για τις ζωονόσους. Ως αποτέλεσμα των αποστολών η Επιτροπή δύναται, εάν κριθεί αναγκαίο, να επιβάλει μέτρα διασφάλισης ή να κινήσει διαδικασίες επί παραβάσει.

Η Επιτροπή υποστηρίζει προς το παρόν την εκπόνηση μίας μελέτης για την επιστημονική αξιολόγηση των διατάξεων που έχουν ληφθεί από τα κράτη μέλη για την αντιμετώπιση των ζωονόσων από την άποψη της δημόσιας υγείας, στο πλαίσιο της πρόσφατης απόφασης του Κοινοβουλίου και του Συμβουλίου για την ίδρυση ενός δικτύου επιθεώρησης και ελέγχου των μεταδόσιμων ασθενειών στην Κοινότητα (απόφαση 2119/98/EΚ της 24ης Σεπτεμβρίου 1998)(4). Το έργο αυτό θα ξεκινήσει στις αρχές του 1999 και τα αποτελέσματά του θα χρησιμοποιηθούν για την επανεξέταση που προβλέπεται από το άρθρο 15 της οδηγίας για τις ζωονόσους.

Δυνάμει του άρθρου 14 της οδηγίας 92/117/ΕΟΚ, οι τρίτες χώρες πρέπει να υποβάλουν λεπτομερές σχέδιο των εγγυήσεων που παρέχουν όσον αφορά τις επιθεωρήσεις για τις ζωονόσους και τους ζωονοσογόνους παράγοντες. Η αποδοχή ή η διατήρηση στον κοινοτικό κατάλογο των τρίτων χωρών από τις οποίες επιτρέπονται εισαγωγές εξαρτάται από την υποβολή του εν λόγω σχεδίου. Προς το παρόν, καμία τρίτη χώρα δεν έχει υποβάλει σχέδιο για τις ζωονόσους και αυτό σημαίνει την παύση των εμπορικών συναλλαγών με τις επίμαχες τρίτες χώρες. Ωστόσο, αν ληφθεί υπόψη το επίπεδο στο οποίο έχουν φθάσει διάφορα κράτη μέλη ως προς την εφαρμογή των απαιτήσεων της οδηγίας για τις ζωονόσους, μία τέτοια πράξη δεν θα ήταν ενδεδειγμένη και θα μπορούσε να έχει απρόβλεπτες συνέπειες για τις συναλλαγές με τις τρίτες χώρες και θα υπήρχε κίνδυνος να αποτελέσει πρόκληση στο πλαίσιο του Παγκόσμιου Οργανισμού Εμπορίου (ΠΟΕ). Η Επιτροπή συντάσσει πρόταση για το Συμβούλιο και το Κοινοβούλιο για να αναβληθεί η προθεσμία που καθορίζεται στο άρθρο 14 της οδηγίας.

(1) ΕΕ L 62 της 15.3.1993, σελ. 38.

(2) ΕΕ L 113 της 30.4.1997.

(3) CSE(97)1 τελικό.

(4) ΕΕ L 268 της 3.10.1998.